Oikeusministeriö
Kriminaalipoliittinen osasto
PL 25
00023 Valtioneuvosto	
Oikeusministeriön kriminaalipoliittisen osaston kirje 2.3.2005, 5/66/2004	
	
LAUSUNTO SYYTTÄJÄLAITOKSEN RAKENNE- JA RESURSSITYÖRYHMÄN VÄLIMIETINNÖSTÄ	
Syyttäjälaitoksen rakenne- ja resurssityöryhmä lähtee organisaatiorakennetta koskevassa ehdotuksessaan siitä, että paikallinen syyttäjätoimi tulisi järjestää joko niin, että nykyisistä yhteistoiminta-alueista muodostettaisiin syyttäjänvirastot (vaihtoehto 1) tai muodostamalla noin 30 syyttäjänvirastoa täydellisen yhteistoiminnan avulla (vaihtoehto 2). Molemmissa vaihtoehdoissa Kittilän ja Käsivarren kihlakuntien nimismiesten syyttäjäntehtävät siirrettäisiin syyttäjänvirastoon kihlakunnansyyttäjien hoidettavaksi.

Työryhmä on tarkastellut myös kolmatta vaihtoehtoa eli nykyisen yhteistoimintajärjestelyn kehittämistä. Se tapahtuisi lähinnä lisäämällä yhteistoiminta-alueen päällikön toimivaltuuksia. Tässä vaihtoehdossa Kittilän ja Käsivarren kihlakuntien nimismiesten syyttäjäntehtäviin ei näyttäisi tulevan muutoksia. Vaihtoehtojen tarkastelua koskevassa 4.1.4 kohdassa työryhmän johtopäätöksenä voinee todeta, että tämä vaihtoehto on käytännössä poissuljettu.

Lapin läänin kohdalla merkittävin muutos vaihtoehtojen 1 ja 2 kohdalla nykyiseen organisointiin verrattuna on Kittilän ja Käsivarren kihlakuntien nimismiesten syyttäjäntehtävien siirtäminen kihlakunnansyyttäjille. Työryhmä on perustellut tätä mm. sillä, että syyttäjäntehtäviä pitäisi koko maassa hoitaa päätoimiset syyttäjät, ja että on arveluttavaa, että sama henkilö sekä johtaa että toimii syyttäjänä.

Poliisiosastonkin näkemyksen mukaan syyttäjätoimen järjestelyissä pitäisi päästä siihen, että poliisi- ja syyttäjätoimi on eriytetty ja että järjestelmä on yhdenmukainen koko valtakunnassa. Käytännön ongelmia ei kuitenkaan ole aiheutunut siitä, että Kittilän ja Käsivarren kihlakunnissa syyttäjä- ja poliisitehtäviä hoitaa sama henkilö. Kysymys onkin enemmän teoreettisesta kuin käytännön ongelmasta.

Työryhmä korostaa välimietinnössä useissa kohdin sitä, että organisaatiota uudistettaessa syyttäjäpalveluita jatkossakin järjestetään suurin piirtein samoilla paikkakunnilla kuin nykyisinkin. Kohdassa 3.1.5 Palvelujen tarjonta ja sidosryhmätyö käydään läpi niitä tehtäviä, joissa syyttäjän palveluiden saatavuudella on merkitystä. Työryhmä toteaakin, että suurempiin syyttäjäyksiköihin siirryttäessä tulee tarvittaessa yksikköjen toimipisteiden ylläpitämisellä varmistua siitä, että etäisyydet eivät muodostu liian pitkiksi.

Lapin läänin toimintojen järjestelyssä edellä mainitulla kannanotolla on huomattava merkitys. Mikäli Kittilän ja Käsivarren kihlakuntien nimismiesten syyttäjäntehtävät siirretään kihlakunnansyyttäjille, on samalla varmistettava, että Kittilässä ja Käsivarressa palvelut säilyvät suurin piirtein saman tasoisina kuin nykyisinkin. 

Syyttäjävirastoja ja niiden paikallistoimistoja on vaihtoehdossa 1 kuvattu liitteessä 3 ja vaihtoehdossa 2 liitteessä 4. Molemmissa organisoinneissa Kittilän ja Käsivarren kihlakuntien syyttäjäntehtävät hoidettaisiin Rovaniemeltä käsin. Käytännössä se tarkoittaa sitä, että näillä alueilla ei ole enää paikallista syyttäjää eikä syyttäjäntehtävien siirron yhteydessä Kittilään ja/tai Käsivarteen perusteta paikallistoimistoa. 

Etäisyys Kittilästä ja Käsivarresta Rovaniemelle on varsin pitkä. Väistämättä se johtaa palvelutason heikkenemiseen niissä tapauksissa, joissa syyttäjän henkilökohtainen tapaaminen on välttämätöntä (esim. huomautus syyttämättä jätetylle, esitutkintayhteistyö poliisin kanssa). Mikäli jompaankumpaan vaihtoehtoon päädytään, poliisiosasto pitääkin tärkeänä sitä, että syyttäjän palvelujen tarjonta turvataan myös jatkossa riittävänä. Poliisiosaston käsityksen mukaan se vähimmillään edellyttää sitä, että syyttäjällä on Kittilässä ja/tai Käsivarressa ns. toimistopäiviä säännöllisin väliajoin, jolloin syyttäjän ja poliisin välisestä esitutkintayhteistyöstä tulee tehokasta ja mahdolliset syyttäjän asiakastapaamiset voidaan hoitaa kansalaisten näkökulmasta läheisyysperiaatteella.

Osastopäällikkö, lääninpoliisijohtaja	Pentti Saira

Lääninpoliisiylitarkastaja		Markku Kynsilehto